送傅与砺诗
王沂 (Yuan)
贡玉堂中客，梅花岭外游。儒衣轻结束，祖席且淹留。古昔文为理，诗书自一流。明珠堪结佩，白璧可联钩。飞动摧雷电，微茫犯斗牛。王杨端有体，沈谢本相侔。前辈嗟零落，风骚道阻脩。千人一入少，十度九言休。之子年方盛，诗名孰与俦。芳华红锦段，尘土黑貂裘。狗监无人荐，鸡林有价酬。张骞回汉节，王粲在荆州。凤诏论功早，皋比属望优。番禺秦郡县，泮水鲁公侯。象迹烟中堞，鲸波雨外舟。蕉花迷越徼，柳色记卢沟。诸老皆青眼，横经尚黑头。相思应有寄，清绝变蛮讴。